Биджиев Хьэсэнбий: ТхузэфIэкIыр дощIэ
Урысей Федерацэм футболымкIэ и етIуанэ дивизионым и «Ипщэ» гупым 2017 — 2018 гъэхэм щекIуэкIыну зэхьэзэхуэм нобэ щIедзэ. «Спартак-Налшыкыр» Краснодар къалэм щIыIущIэнущ абы и «Кубань-2»-м. Зэпеуэм щIидзэным и пэ къихуэу дэ зыхуэдгъэзащ ди командэм и тренер нэхъыщхьэ Биджиев Хьэсэнбий.
— «Спартак-Налшыкым» и футболист нэхъыфIхэр абы хэкIыжащ. Ди командэм и Iуэхур иджыпсту дауэ щыт?
— МазитI ипэкIэ «Спартак-Налшыкым» хэтахэм ящыщу къэнэжар цIыхуитху-хыщ. Адрейхэр япэ дивизионым и командэхэм хыхьащ. Абы къыхэкIыу гупыщIэ зэхудошэс, арщхьэкIэ зэманыр хуабжьу къыдомэщIэкI икIи тхузэфIэкIыр дощIэ. ИджыпстукIэ къетшэлIэжащ бэджэнду ттауэ щыта ди щIалэхэр, ныбжьыщIэхэм нэхъыфIхэр къахэтшащ, нэгъуэщI щIыпIэхэм къикIахэм дакIэлъоплъ. Бадзэуэгъуэм и 20-м ирихьэлIэу «Спартак-Налшыкым» хэтынухэр дубзыхуу, ахэр ятхын папщIэ заявкэ едгъэхьын хуейщ. А махуэ дыдэм Краснодар дыщыджэгуну къытпэщылъщ.
— ЦIыху дапщэ заявкэм хыхьэн хуейр?
— Регламентым къызэригъэувымкIэ, зэуэ цIыху 25-рэ едгъэтх хъунущ. АрщхьэкIэ фокIадэ мазэр къэсыхукIэ иджыри футболист зыбжанэм дыпэплъэну Iэмал диIэщ.
— Ди командэм зэрыщыджэгунумкIэ зэгурыIуэныгъэ зэфщIылIа футболистхэр щыIэ?
— ЗэкIэ зыми зэгурыIуэныгъэ етщIылIакъым. Абы зэран хуэхъу Iуэхугъуэ гуэрхэр щыIащи, нобэ-пщэдей ахэр зэфIэха хъуну дыщогугъ. ИтIанэщ «Спартак-Налшыкым» хэдгъэхьахэм я цIэхэр хэIущIыIу щытщIынур.
— Зэхьэзэхуэр зэман кIыхькIэ екIуэкIынущ. Футболист 25-м я къарукIэ абы фыхэтыфыну?
— Аращ хабзэр. Заявкэм хэхуэнухэм къищынэмыщIауэ, щIалэгъуалэ гупым щыщу иджыри цIыхуипщI абы хэдгъэхьэнущ.
— Зыкъомрэ сымэджа иужькIэ иджыблагъэ джэгупIэ губгъуэм къихьауэ тлъэгъуащ гъуащхьауэ Iэзэ Гугуев Магомед. Абы и Iуэхур дауэ щыт?
— ЗэрыфщIэщи, игъуэта фэбжьым и зэранкIэ Гугуевыр мазибгъум нэблэгъауэ джэгуркъым. Ар командэм къыхэнащ икIи и узыншагъэр зэфIэувэжауэ къыщIэкIмэ, Iэмал имыIэу зэIущIэхэм къыщыдгъэсэбэпынущ. Абы дэ хуабжьу дыщогугъ.
Зытхыжар Хьэтау Ислъамщ.
